Il-Malta Short Film Festival jippremja films qosra li matul is-sajf intwerew u ġew analizzati minn ġurija esperta fuq Television Malta. Il-films ma setgħux ikunu itwal minn kwarta u kienu jinkludu ġeneri differenti, minn dawk li ħallew daħka fuq fomm it-telespettaturi għal oħrajn li beżżgħu ukoll xi ftit! Fil-finali tal-Malta Short Film Festival ippremjati 12-il kategorija differenti bl-aktar waħda prestiġjuża fosthom titratta l-aqwa stampa. Din intrebħet mill-film ‘Serena’ mill-Lussemburgu ta’ Rae LIn Lee bl-istorja titratta l-kriminalita’ fost iż-żgħażagħ. Il-film Isaac tad-direttur Taljan Federico Toccello, rebaħ l-unuri tal-aħjar kitba u dak tal-ġurija internazzjonali. L-istorja hi ispirata mir-rakkont bibliku tas-sagrifiċċju ta’ Izakk. L-aqwa direzzjoni lokali intrebħet minn James Muffit bil-film twil minuta biss ‘Trickle’, fejn ta l-ħajja lil taqtira ilma. Film ieħor lokali, ‘Dark Places’ taħt id-direzzjoni ta’ Matt Stroud rebaħ l-aqwa animazzjoni tal-festival. L-unur tal-għażla tal-ispettaturi, li ġie ppreżentat miċ-Ċermen tal-Public Broadcasting Services Dr Tonio Portughese, intrebaħ mill-film komiku ‘The Trolly’ mill-Awstralja. Il-Ministru tal-Kultura, Owen Bonnici, qal li l-kollaborazzjoni bejn il-gvern, il-privat u l-għaqdiet mhux governattivi hija importanti biex l-industrija tal-films tkompli tikber. Ħeġġeġ ukoll biex aktar Maltin jipparteċipaw f’festivals bħal dawn. Il-festival ittella mill-Malta Film Foundation bil-kollaborazzjoni tal-Malta Arts Fund u l-fond lokali għall-inizjattivi kulturali. Il-lejla finali se tintwera fuq TVM, nhar il-Ġimgħa 26 ta’ Settembru filgħaxija.